Rețetă mănăstirească: Șamponul-tratament pentru păr gras, mătreață și dermatită. Ai nevoie de doar câteva ingrediente, 100% naturale
Din vechiul și sfântul loc al mănăstirilor, ajunge la noi o rețetă tradițională, încărcată de farmec și eficacitate. Într-un timp când mulți încearcă să găsească soluții artificiale pentru a rezolva problema părului gras, mătreții și dermatitei, rețeta mănăstirească, bazată pe ingrediente 100% naturale, vă va oferi o alternativă autentică și eficientă pentru a vă ajuta să vă recâștigați părul sănătos și frumos.
Călugărul Daniel a pregătit un șampon 100% natural, fără parabeni, sulfați sau alte substanțe chimice, în care îmbină beneficiile apei de orez cu cele ale semințelor de in, cunoscute pentru proprietățile lor hrănitoare și reparatorii, se spune în descrierea videoclipului în care este prezentată rețeta.
Apa de orez este un secret vechi de frumusețe din Asia, folosită de secole pentru a menține părul sănătos și strălucitor. În plus, semințele de in contribuie la reducerea mătreții și la calmarea scalpului iritat.
Ingrediente:
- 100 g orez
- 500 ml apă
- 250 ml apă de orez
- 3 linguri semințe de in
- 25 g săpun
„A venit momentul să facem ceva și pentru părul nostru, pentru că tot am făcut pentru trup, pentru organe, acesta e pentru căderea părului și pentru piele. O să facem un șampon natural pentru păr, din apă de orez și semințe de in. O să iasă natural, pentru că nu conține sodă caustică, alți agenți chimici. Această rețetă e împrumutată din Asia, ei folosesc mult apa de orez, care e un tratament pentru piele.”, a spus călugărul într-un videoclip realizat pe Youtube.
„Pentru apa de orez, se lasă orezul la macerat de seara, în apă, iar noi folosim doar apa, care se îmbogățește cu aceste minerale și vitamine. Punem apa de orez pe foc, unde se adaugă semințele de in, care sunt foarte importante pentru că conțin acești acizi grași, omega-3, omega-6 și uleiuri esențiale. Ca să iasă un ulei gros, trebuie să folosim aceste semințe grase, foarte sănătoase pentru păr, pentru că au acest colagen natural. Acum lăsăm la fiert, trebuie să clocotească până la 10 minute, astfel încât să aibă o consistență mai cleioasă, apoi lăsăm la răcit.
După ce a fiert, începem să îl strecurăm. Ca șamponul să facă și puțină spumă, se adaugă și săpun natural răzuit, folosim o lingură. Cleiul acesta îl diluați cu puțină apă, iar apoi aplicați pe păr. Pentru a-i oferi șamponului și un parfum, punem și niște ulei esențial de care doriți, eu am pus de mentă.”, mai spune el.
Călugărul a mai explicat și cum se aplică acest tratament natural, dar și cât de des ar trebui să fie aplicat pe păr.
„Pentru păr, e sănătate curată, îl puteți folosi și ca gel de duș pentru corp. Deci după ce puneți pe păr șamponul obișnuit, se aplică o mână de balsam de in pe cap și lăsați să acționeze 10 minute, masând ușor scalpul. Apoi clătiți și nu vă mai spălați o dată. Compoziția poate sta la frigider și o săptămână sau două. Este recomandat de folosit de două ori pe săptămână, pentru a scăpa de dermatită, mătreață, păr gras, hrănește părul, îl întărește. Este un tratament naturist complex pentru păr.”, a mai spus călugărul Daniel.